Bank gekant teen Omeya-likwidasie - Howe - Republikein
Thursday, February 25th, 00:54:46
Bank gekant teen Omeya-likwidasie
Probleme met kontant glo oorkombaar
Bank Windhoek het die hoërhof genader om Omeya se ontwikkelaarsmaatskappy onder geregtelike bestuur te plaas eerder as om die onderneming te likwideer.
Die bank meen Omeya Gholf- en Residensiële Oase (Ogro) se kontantvloeiprobleme kan op verskeie maniere beredder word, terwyl Ogro glo ook nie heeltemal oop kaarte oor sy inkomstebronne in sy aansoek gespeel het nie.
Die saak is gister tot vandag uitgestel nadat partye die hof versoek het vir meer tyd vir onderhandelinge.
In 'n beëdigde verklaring deur mnr. Anton de Wit voer Bank Windhoek aan Ogro kan steeds suksesvol bedryf word.
Hy sê die verkoop van die Gholf-akademie aan die Omeya-huiseienaarsvereniging kan die nodige kontantvloei voorsien. Die vereniging het glo reeds 'n aanbod aan die akademie gemaak.
Volgens die bank ontvang Ogro ook maandeliks geld van huiseienaars vir heffings op verskeie dienste asook die verkoop van eiendomme.
De Wit sê verskeie maatskappye wat 'n direkte en groot belang in die landgoed het, is nie by die aansoek ingesluit nie. Hy verwys onder meer na die eiendomsagentskap, private skool, die huiseienaarsvereniging en Lilamed.
Ogro skuld Bank Windhoek meer as N$133 miljoen.
Die wet op maatskappye voorsien vir geregtelike bestuur indien 'n sukkelende onderneming nog gered kan word. - [email protected]